Foto: Turkish Aerospace Industry Turkiyaning aviatsiya-kosmik texnikasini ishlab chiqaruvchi Turkish Aerospace Industry (TAI) kompaniyasi 53-Parij aviashousida ilk bor o‘zi ishlab chiqarayotgan beshinchi avlod qiruvchi samolyotini namoyish etadi. Aviashou 17-23 iyun kunlari Parij yaqinidagi Le-Burjye shaharchasida bo‘lib o‘tadi. "Parij aviashousi davomida TF [Turkish Fighter Project] dasturi doirasida ishlab chiqarilayotgan beshinchi avlod qiruvchi samolyotining to‘liq hajmdagi maketi ilk bor namoyish etiladi", - deb xabar berdi kompaniya matbuot xizmati. Kompaniyadagi manbaning so‘zlariga ko‘ra, hozirda TF-X (Turkish Fighter - X) nomini olgan beshinchi avlod qiruvchisi loyihasi samolyotga bo‘lgan talablarni aniqlash jarayonida. "Ayni paytda TAI ishlab chiqarilayotgan namunaning parvoz-texnik xususiyatlarini aniqlamoqda", - dedi u. Kompaniyaning ma’lum qilishicha, Le-Burjyedagi aviashouda shuningdek, Turkiyaning ilk T129 ATAK jangovar vertolyoti parvozi namoyish etiladi.